CELEX: 32015D2182
Language: da
Date: 2015-11-24 00:00:00
Title: Kommissionens gennemførelsesafgørelse (EU) 2015/2182 af 24. november 2015 om en foranstaltning truffet af Tyskland i henhold til Europa-Parlamentets og Rådets direktiv 2006/42/EF om at forbyde markedsføringen af en type plukkemaskine til fjerkræ (meddelt under nummer C(2015) 8086) (EØS-relevant tekst)

26.11.2015   
            
            
               DA
            
            
               Den Europæiske Unions Tidende
            
            
               L 309/13
            
         KOMMISSIONENS GENNEMFØRELSESAFGØRELSE (EU) 2015/2182
   af 24. november 2015
   om en foranstaltning truffet af Tyskland i henhold til Europa-Parlamentets og Rådets direktiv 2006/42/EF om at forbyde markedsføringen af en type plukkemaskine til fjerkræ
   
      
         (meddelt under nummer C(2015) 8086)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, og
   ud fra følgende betragtninger:
   
               (1)
            
            
               Tyskland har i overensstemmelse med proceduren i artikel 11, stk. 2, i direktiv 2006/42/EF underrettet Kommissionen om en foranstaltning for at forbyde markedsføringen af en plukkemaskine til fjerkræ af typen RF-169 distribueret af Fringo GmbH & Co. KG, Kurfürstendamm 96, 10709 Berlin.
            
         
               (2)
            
            
               Årsagen til foranstaltningen var, at plukkemaskinen til fjerkræ ikke var i overensstemmelse med de væsentlige sikkerheds- og sundhedskrav i bilag I til direktiv 2006/42/EF.
            
         
               (3)
            
            
               I afsnit 1.2.3 »Igangsætning« og 1.2.4.1 »Normalt stop« i bilag I til direktiv 2006/42/EF kræves det, at maskiner skal udstyres med en betjeningsanordning, der forhindrer uledsaget og utilsigtet igangsætning og sikrer, at en operatør til enhver tid kan stoppe hele maskinen på sikker måde. Plukkemaskinen har en fleksibel netledning med et stik, der indeholder en lille fordelingstavle med en fejlstrømsafbryder. Bevidst igangsætning og normalt stop udføres i overensstemmelse med betjeningsvejledningen ved at sætte et stik i en stikkontakt og fjerne det. Maskinen har ikke nogen tænd/sluk-knap.
            
         
               (4)
            
            
               Det kræves i afsnit 1.2.4.3 »Nødstop« i bilag I til direktiv 2006/42/EF, at maskiner skal udstyres med et eller flere nødstop, hvormed umiddelbart truende farlige situationer og farlige situationer under udvikling kan forhindres. På grund af netledningens længde (3,4 m), den kendsgerning, at der ikke er nogen tænd/sluk-knap, og at maskinen kun kan stoppes ved at trække stikket ud af stikkontakten, kan en umiddelbar risiko kun forhindres ved hjælp af et nødstop på maskinen.
            
         
               (5)
            
            
               Det kræves i afsnit 1.2.6 »Svigt i energitilførslen« i bilag I til direktiv 2006/42/EF, at der ikke skabes farlige situationer i tilfælde af afbrydelse af energitilførslen til maskinen, genetablering af energitilførslen efter en afbrydelse eller enhver variation i energitilførslen. Plukkemaskinen går øjeblikkeligt i gang igen, når energitilførslen genetableres, hvilket kan føre til en farlig situation.
            
         
               (6)
            
            
               Det kræves i afsnit 1.3.7 »Risici i forbindelse med bevægelige dele« i bilag I til direktiv 2006/42/EF, at maskinen skal være konstrueret og fremstillet således, at enhver risiko for kontakt, som kan medføre ulykker, undgås, eller skal, hvis der stadig er risiko, være forsynet med afskærmninger eller beskyttelsesudstyr. Plukkemaskinens bevægelige kraftoverførende dele er tilgængelige gennem udtømningsåbningen for fjer på siden af maskinen og fra en position under maskinen. Maskinen stopper ikke, når klappen er åben, og brugerens kropsdele kan derfor komme i kontakt med roterende dele, der forårsager skader.
            
         
               (7)
            
            
               I afsnit 1.5.1 »Elektrisk energi« i bilag I til direktiv 2006/42/EF kræves det, at maskinen skal være konstrueret, fremstillet og udstyret således, at enhver form for risiko i forbindelse med elektricitet er forhindret eller kan forhindres. Ledningerne skal være valgt således, at de er anvendelige under alle brugsforhold, ved eksterne påvirkninger og mekanisk belastning. Maskinens PVC-kabler (H05VV-F og 53 RVV 300/500 V) er beregnet til: meget let, let og normal belastning, når vand er til stede — til frit fald og til midlertidig udendørs anvendelse. Eftersom oversvømmelse af tilslutningskablet og tunge belastninger kan forventes, når maskinen anvendes til sit formål, må tilslutningskablet klassificeres som usikkert.
            
         
               (8)
            
            
               I afsnit 1.7.3 »Mærkning af maskiner« i bilag I til direktiv 2006/42/EF kræves det, at maskinen er mærket med synlige og let læselige minimumsoplysninger, der ikke kan fjernes. Plukkemaskinen har ikke nogen angivelse af, hvilket år den er fremstillet, og pladen med oplysninger er ikke sat fast på maskinen på en varig måde. Motoren har ikke nogen angivelse af fabrikantens serienummer eller identifikationsmærke, trådighed, anvendte standard(er), temperaturklasse/temperaturgrænse eller nominelle effektfaktor(er).
            
         
               (9)
            
            
               Kommissionen opfordrede Fringo GmbH & Co. KG til at fremsætte bemærkninger til den foranstaltning, Tyskland har truffet. Der blev ikke modtaget noget svar.
            
         
               (10)
            
            
               En undersøgelse af den dokumentation, der er forelagt af de tyske myndigheder, bekræfter, at plukkemaskinen til fjerkræ af typen RF-169 distribueret af Fringo GmbH & Co. KG, Kurfürstendamm 96, 10709 Berlin, ikke opfylder de væsentlige sundheds- og sikkerhedskrav i direktiv 2006/42/EF, og at denne manglende overholdelse indebærer alvorlige skadesrisici for brugerne. Den foranstaltning, som Tyskland har truffet, bør derfor betragtes som berettiget —
            
         VEDTAGET DENNE AFGØRELSE:
   Artikel 1
   Den foranstaltning, som Tyskland har truffet om at forbyde markedsføringen af en plukkemaskine til fjerkræ af typen RF-169 distribueret af Fringo GmbH & Co. KG, Kurfürstendamm 96, 10709 Berlin, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 24. november 2015.
      
         
            På Kommissionens vegne
         
         Elżbieta BIEŃKOWSKA
         
            Medlem af Kommissionen
         
      
   
   
      (1)  EUT L 157 af 9.6.2006, s. 24.